Wolfgang Schwenk
Wolfgang Schwenk (* 5. August 1931 in Hamborg; † 9. Mai 2011 in Stood) weer en düütschen Politiker von de SPD.

Schwenk is 1931 in Hamborg boren. He weer von Beroop Chemiehülpswarker, Jurist un Verwaltungsbeamten. Bevör he in de Politik gahn is hett he von 1965 af an as Dezernent un Stadtrechtsraad bi de Stadt Stood arbeidt.

Schwenk weer dree Maal verheiraadt, all dree Ehn sünd scheedt worrn. He harr twee Döchter. Blangen de Politik weer Schwenk ok von 1980 bet 1995 as Präsident von’n Sportvereen TuS Güldenstern Stood aktiv. He weer dor Ehrenpräsident un Ehrenmaat.

An’n 3. Juni 1974 is he för den Afornten Hans Hermsdorf in’n Düütschen Bundsdag narückt. Schwenk is bet 1987 Afornten bleven. Mit Utnahm von de Wahl 1980, as he mit 46,5 % von de Eerststimmen in’n Wahlkreis Stood direkt wählt worrn is, is he jümmer över de SPD-Landslist Neddersassen in’n Bundsdag rinkamen. In siene Tied in dat Parlament weer he ünner annern Viez-Vörsitter von’n Rechtsutschuss.

Schwenk weer von 1981 bet 1996 in’n Kreisdag von’n Landkreis Stood un von 1994 bet 2004 in’n Stadtraad von Stood.

Schwenk is 1963 in de SPD rin. Von 1970 bet 1986 weer he Viez-Bezirksvörsitter von’n SPD-Bezirk Noord-Neddersassen, na disse Tied bet 1989 Bezirksgeschäftsföhrer. Von 1977 bet 1988 weer he Maat von’n Stoder SPD-Kreisvörstand, von 1980 af an as Vörsitter.

Literatur 

 Rudolf Vierhaus un Ludolf Herbst (Rutgevers): Biographisches Handbuch der Mitglieder des Deutschen Bundestages 1949–2002. Band 2, N–Z, Saur, München 2002, ISBN 3-598-23782-0, S. 807

Footnoten 

Politiker (Düütschland)‎
Liddmaat Düütsch Bundsdag
SPD
Jurist
Mann
Boren 1931
Storven 2011
Börger von Düütschland